CELEX: E2012P0011
Language: mt
Date: 2012-10-31 00:00:00
Title: Talba għal Opinjoni Konsultattiva mill-Qorti tal-EFTA minn FürstlichesLandgericht bid-data tal- 31 ta’ Ottubru 2012 fil-kawża ta’ Beatrix Koch, Dipl. Kfm. Lothar Hummel u Stefan Müller vs Swiss Life (il-Liechtenstein) AG (Kawża E-11/12)

14.3.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 75/16
            
         Talba għal Opinjoni Konsultattiva mill-Qorti tal-EFTA minn FürstlichesLandgericht bid-data tal-31 ta’ Ottubru 2012 fil-kawża ta’ Beatrix Koch, Dipl. Kfm. Lothar Hummel u Stefan Müller vs Swiss Life (il-Liechtenstein) AG
   (Kawża E-11/12)
   2013/C 75/09
   Saret talba lill-Qorti tal-EFTA permezz tal-ittra tal-31 ta’ Ottubru 2012 minn FürstlichesLandgericht (il-Qorti tal-Ġustizzja tal-Prinċipat, il-Liechtenstein), li waslet għand ir-Reġistru tal-Qorti fit-8 ta’ Novembru 2012, għal Opinjoni Konsultattiva fil-każ ta’ Beatrix Koch, Dipl. Kfm. Lothar Hummel u Stefan Müller vs Swiss Life (il-Liechtenstein) AG., dwar dawn il-mistoqsijiet:
   
               (1)
            
            
               It-terminu “poloz marbuta ma’ unitajiet”, skont l-Anness III A a11 u a12 tad-Direttiva 2002/83/KE tal-Parlament Ewropew u tal-Kunsill tal-5 ta' Novembru 2002 dwar l-assigurazzjoni tal-ħajja, jirreferi biss għal unitajiet (“il-Fondi Komuni”) skont it-tifsira tad-Direttiva tal-Kunsill 85/611/KEE tal-20 ta’ Diċembru 1985 dwar il-koordinazzjoni ta' liġijiet, regolamenti u dispożizzjonijiet amministrattivi li jirrigwardaw impriżi ta’ investiment kollettiv f’titoli trasferibbli (UCITS), jew l-Anness III A a11 u a12 japplika wkoll pereżempju fejn il-ħlasijiet minn kuntratt ta' assigurazzjoni tal-ħajja huma marbutin ma’ indiċi azzjonarju jew valur referenzjali ieħor?
            
         
               (2)
            
            
               Jekk il-Mistoqsija 1 imwieġba mill-Qorti tkun li l-Anness III A a11 u a12 tad-Direttiva 2002/83/KE ma jirrestrinġix “il-poloz marbuta ma’ unitajiet” għall-kumpanniji ta’ investiment (“il-Fondi Komuni”) skont id-Direttiva 85/611/KEE:
               
                           2.1.
                        
                        
                           Id-Direttiva 2002/83/KE tobbliga lil impriżi tal-assigurazzjoni biex jagħtu pariri lid-detenturi tal-poloz, jew sempliċiment biex jinnotifikawhom bid-dettalji stipulati fl-Anness III tal-imsemmija Direttiva?
                        
                     
                           2.2.
                        
                        
                           L-obbligu li l-informazzjoni skont l-Anness III A a11 tad-Direttiva 2002/83/KE tiġi kkomunikata huwa suffiċjentement osservat jekk l-impriża tal-assigurazzjoni tipprovdi n-numru għall-identifikazzjoni tat-titoli (WKN), jew inkella kif aktar għandha “d-definizzjoni tal-unitajiet” tinftiehem, sabiex jintlaħaq l-obbligu li l-informazzjoni tiġi kkomunikata? Wieħed għandu jżomm f'moħħu li l-Istat Membru ta’ impenn ma jeħtieġ l-ebda informazzjoni addizzjonali mingħand l-impriża tal-assigurazzjoni skont l-Artikolu 36(3) tad-Direttiva 2002/83/KE.
                        
                     
                           2.3.
                        
                        
                           L-obbligu li l-informazzjoni skont l-Anness III A a12 tad-Direttiva 2002/83/KE tiġi kkomunikata huwa suffiċjentement osservat jekk l-impriża tal-assigurazzjoni tipprovdi n-numru għall-identifikazzjoni tat-titoli (WKN), jew għandha tingħata aktar informazzjoni ddettaljata? Wieħed għandu jżomm f'moħħu li l-Istat Membru tal-impenn ma jeħtieġ l-ebda informazzjoni addizzjonali mingħand l-impriża tal-assigurazzjoni skont l-Artikolu 36(3) tad-Direttiva 2002/83/KE.
                        
                     
         
               (3)
            
            
               L-Artikolu 36(1) tad-Direttiva 2002/83/KE jobbliga lill-impriża tal-assigurazzjoni biex tipprovdi d-dettalji stabbiliti fl-Anness III A, jew ikun biżżejjed jekk din l-informazzjoni tingħata lid-detentur tal-polza minn parti terza, pereżempju minn intermedjarju tal-assigurazzjoni skont it-tifsira tad-Direttiva 2002/92/KE tal-Parlament Ewropew u tal-Kunsill tad-9 ta’ Diċembru 2002 dwar il-medjazzjoni fl-assigurazzjoni?
            
         
               (4)
            
            
               Id-Direttiva 2002/83/KE tobbliga lill-Istati Membri li l-Artikolu 36 ikun implimentat fil-liġi nazzjonali b'tali mod li d-detenturi tal-poloz jiksbu d-dritt tal-liġi ċivili, kontra l-impriża tal-assigurazzjoni, li jiġu nnotifikati bid-dettalji, skont l-Anness III, jew hija suffiċjenti l-implimentazzjoni fil-liġi nazzjonali, biex jekk jiġi miksur l-obbligu li tingħata l-informazzjoni skont l-Anness III tad-Direttiva, tkun suġġetta biss għal sanzjonijiet minn korp regolatorju bħal bil-ħruġ ta' multa, it-teħid tal-liċenzja jew xi miżura oħra simili?